CELEX: 32017R1979
Language: el
Date: 2017-10-31 00:00:00
Title: Κανονισμός (ΕΕ) 2017/1979 της Επιτροπής, της 31ης Οκτωβρίου 2017, για τροποποίηση του παραρτήματος II του κανονισμού (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο όσον αφορά τα εχινόδερμα τα οποία συλλέγονται εκτός κατηγοριοποιημένων ζωνών παραγωγής (Κείμενο που παρουσιάζει ενδιαφέρον για τον ΕΟΧ )

1.11.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 285/6
            
         ΚΑΝΟΝΙΣΜΌΣ (ΕΕ) 2017/1979 ΤΗΣ ΕΠΙΤΡΟΠΉΣ
   της 31ης Οκτωβρίου 2017
   για τροποποίηση του παραρτήματος II του κανονισμού (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο όσον αφορά τα εχινόδερμα τα οποία συλλέγονται εκτός κατηγοριοποιημένων ζωνών παραγωγής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (1), και ιδίως το άρθρο 17 παράγραφος 1,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 854/2004 καθορίζει ειδικές διατάξεις για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο.
            
         
               (2)
            
            
               Ο κανονισμός (ΕΚ) αριθ. 854/2004 προβλέπει ότι τα κράτη μέλη μεριμνούν ώστε η παραγωγή και η διάθεση στην αγορά ζώντων δίθυρων μαλακίων, ζώντων εχινοδέρμων, ζώντων χιτωνοφόρων και ζώντων θαλάσσιων γαστεροπόδων να υποβάλλονται σε επίσημους ελέγχους σύμφωνα με το παράρτημα II. Το κεφάλαιο II του παραρτήματος II περιέχει κανόνες σχετικά με την κατάταξη των ζωνών παραγωγής και την παρακολούθηση των εν λόγω ζωνών.
            
         
               (3)
            
            
               Στο κεφάλαιο II του παραρτήματος II του κανονισμού (ΕΚ) αριθ. 854/2004 οι ζώνες παραγωγής κατατάσσονται ανάλογα με το επίπεδο περιττωματικής μόλυνσης. Τα διηθηματοφάγα ζώα, όπως τα δίθυρα μαλάκια, μπορούν να συσσωρεύουν μικροοργανισμούς που θέτουν σε κίνδυνο τη δημόσια υγεία. Για τον λόγο αυτό, η κατάταξη των ζωνών παραγωγής βασίζεται στην παρουσία ορισμένων μικροοργανισμών που σχετίζονται με την περιττωματική μόλυνση.
            
         
               (4)
            
            
               Τα εχινόδερμα δεν είναι γενικώς διηθηματοφάγα ζώα· συνεπώς ο κίνδυνος συγκέντρωσης μικροοργανισμών που σχετίζονται με την περιττωματική μόλυνση είναι αμυδρός. Επιπλέον, δεν έχουν αναφερθεί επιδημιολογικές πληροφορίες που να συνδέουν τους κανόνες, οι οποίοι καθορίζονται στο κεφάλαιο II του παραρτήματος II του κανονισμού (ΕΚ) αριθ. 854/2004 για την κατάταξη των ζωνών παραγωγής, με κινδύνους για τη δημόσια υγεία που σχετίζονται με τα εχινόδερμα τα οποία δεν είναι διηθηματοφάγα.
            
         
               (5)
            
            
               Τα εχινόδερμα θα πρέπει, κατά συνέπεια, να εξαιρεθούν από τους κανόνες κατηγοριοποίησης των ζωνών παραγωγής που προβλέπονται στο κεφάλαιο II του παραρτήματος II του κανονισμού (ΕΚ) αριθ. 854/2004.
            
         
               (6)
            
            
               Το κεφάλαιο III του παραρτήματος II του κανονισμού (ΕΚ) αριθ. 854/2004 ορίζει τους επίσημους ελέγχους όσον αφορά τα χτένια και τα ζώντα θαλάσσια γαστερόποδα που δεν είναι διηθηματοφάγα και τα οποία συλλέγονται εκτός των κατηγοριοποιημένων ζωνών παραγωγής· τα εχινόδερμα τα οποία δεν είναι διηθηματοφάγα θα πρέπει να συμπεριληφθούν σε αυτό το κεφάλαιο.
            
         
               (7)
            
            
               Επομένως, το κεφάλαιο III του παραρτήματος II του κανονισμού (ΕΚ) αριθ. 854/2004 θα πρέπει να τροποποιηθεί αναλόγως.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο παράρτημα II του κανονισμού (ΕΚ) αριθ. 854/2004, το κεφάλαιο III αντικαθίσταται από το ακόλουθο κείμενο:
   
      «ΚΕΦΑΛΑΙΟ III:   ΕΠΙΣΗΜΟΙ ΕΛΕΓΧΟΙ ΓΙΑ ΤΑ ΜΗ ΔΙΗΘΗΜΑΤΟΦΑΓΑ ΧΤΕΝΙΑ, ΘΑΛΑΣΣΙΑ ΓΑΣΤΕΡΟΠΟΔΑ ΚΑΙ ΕΧΙΝΟΔΕΡΜΑ ΠΟΥ ΣΥΛΛΕΓΟΝΤΑΙ ΕΚΤΟΣ ΚΑΤΗΓΟΡΙΟΠΟΙΗΜΕΝΩΝ ΖΩΝΩΝ ΠΑΡΑΓΩΓΗΣ
      Οι επίσημοι έλεγχοι για τα μη διηθηματοφάγα χτένια, θαλάσσια γαστερόποδα και εχινόδερμα τα οποία συλλέγονται εκτός κατηγοριοποιημένων ζωνών παραγωγής πρέπει να διεξάγονται σε ιχθυόσκαλες, κέντρα αποστολής ή μονάδες επεξεργασίας.
      Οι επίσημοι αυτοί έλεγχοι πρέπει να εξακριβώνουν τη συμμόρφωση προς τις υγειονομικές προδιαγραφές για τα ζώντα δίθυρα μαλάκια που ορίζονται στο παράρτημα III τμήμα VII κεφάλαιο V του κανονισμού (ΕΚ) αριθ. 853/2004 και τη συμμόρφωση προς άλλες απαιτήσεις του παραρτήματος III τμήμα VII κεφάλαιο IX του εν λόγω κανονισμού.».
   
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2019.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 31 Οκτωβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 139 της 30.4.2004, σ. 206.